岳珂
仁宗皇帝二诗御汉体书赞
鸿荒有开，昉颉鸟迹。
字学之兴，亦既象物。
汉有议郎，曰臣蔡邕。
帛书发奇，出淳古踪。
千龄寥寥，嗣响逾邈。
贞观御床，淳化秘阁。
云汉之章，施于仁皇。
劂维天葩，源宋跨唐。
万几燕閒，万是肆笔。
弛张异用，游戏如一。
士俗之成，玄默自躬。
见于首篇，尚絅之风。
安不忘危，尤示注意。
笔墨之余，又形拊髀。
庆历之治，太平极功。
帝心所存，天地与同。
春朝鸣珂，秋塞沈柝。
一视之仁，昭此圣学。
海岳八极，羲娥九霄。
媲于宝藏，万世见尧。